Komisijos sprendimas
2004 m. sausio 29 d.
iš dalies keičiantis Sprendimą 96/333/EB, nustatantį gyvų dvigeldžių moliuskų, dygiaodžių, gaubtagyvių ir jūrinių pilvakojų, įvežamų iš trečiųjų šalių, kurioms netaikomas atskiras sprendimas, veterinarinio sertifikavimo tvarką
(pranešta dokumentu Nr. C(2004) 146)
(tekstas svarbus EEE)
(2004/119/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/492/EEB, nustatančią gyvūnų sveikatos reikalavimus, reglamentuojančius gyvų dvigeldžių moliuskų gamybą ir tiekimą į rinką [1], ypač į jos 9 straipsnį,
kadangi:
(1) 1996 m. gegužės 3 d. Komisijos sprendimas 96/333/EB, nustatantis gyvų dvigeldžių moliuskų, dygiaodžių, gaubtagyvių ir jūrinių pilvakojų, įvežamų iš trečiųjų šalių, kurioms netaikomas atskiras sprendimas, veterinarinio sertifikavimo tvarką [2], yra taikytinas iki 2003 m. gruodžio 31 d.
(2) Komisijos sprendime 97/20/EB [3] yra nustatytas trečiųjų šalių, vykdančių dvigeldžių moliuskų, dygiaodžių, gaubtagyvių ir jūrų pilvakojų gamybos ir pateikimo į rinką atitikties reikalavimus, sąrašas. To sąrašo II dalyje yra nurodytos trečiosios šalys, kurioms galėtų būti taikomas laikinas sprendimas, paremtas Tarybos sprendimu 95/408/EB [4].
(3) Pagal Sprendimą 95/408/EB šalių sąrašas yra taikytinas iki 2005 m. gruodžio 31 d. Todėl sprendimo 96/333/EB galiojimo laikas turėtų būti pakeistas siekiant jį suderinti su laikinojo sąrašo galiojimo laiku.
(4) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 96/333/EB 5 straipsnyje žodžiai "iki 2003 m. gruodžio 31 d." pakeičiami žodžiais "iki 2005 m. gruodžio 31 d."
2 straipsnis
Šis sprendimas yra skirtas valstybėms narėms.
Priimta Briuselyje, 2004 m. sausio 29 d.